NEUVOSTON PÄÄTÖS,

tehty 17 päivänä joulukuuta 1999,

Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen hyväksytyn yhteisen toiminnan täytäntöönpanosta Mosambikissa

(1999/845/YUTP)

EUROOPAN UNIONIN NEUVOSTO, joka

ottaa huomioon 17 päivänä joulukuuta 1998 hyväksytyn yhteisen toiminnan 1999/34/YUTP Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen(1) sekä erityisesti sen 7 artiklan yhdessä Euroopan unionista tehdyn sopimuksen 23 artiklan 2 kohdan kanssa,

sekä katsoo seuraavaa:

1) Käsiaseiden ja kevyiden aseiden liian suuri ja hallitsematon keskittyminen ja leviäminen on uhkana rauhalle ja turvallisuudelle ja heikentää kestävän kehityksen näkymiä. Tilanne on erityisen vakava Mosambikissa.

2) Yhteisen toiminnan 1999/34/YUTP 1 artiklassa asetettuihin tavoitteisiin pyrkiessään Euroopan unioni aikoo toimia asianomaisilla kansainvälisillä foorumeilla ja alueellisesti edistääkseen luottamusta lisääviä toimia ja aloitteita, joilla kannustetaan ylimääräisten ja laittomasti hallussa pidettyjen käsiaseiden vapaaehtoista luovuttamista, tehokkaan kansallisen valvonnan toteuttamista, esimerkiksi tehokkaita raja- ja tullimenettelyjä, alueellista ja kansainvälistä yhteistyötä sekä tietojenvaihdon tehostamista. Tällä päätöksellä on tarkoitus panna täytäntöön yhteinen toiminta 1999/34/YUTP.

3) Etelä-Afrikan poliisille (SAPS) annettavalla taloudellisella tuella voidaan pyrkiä paikantamaan, keräämään ja hävittämään laittomat asekätköt sekä vahvistamaan turvallisuutta Etelä-Afrikan rajalla.

4) Euroopan unioni aikoo siksi antaa taloudellista tukea yhteisen toiminnan 1999/34/YUTP II osaston mukaisesti,

ON PÄÄTTÄNYT SEURAAVAA:

1 artikla

1. Euroopan unioni osallistuu aseiden valvontaan, keräämiseen ja hävittämiseen Mosambikissa toteuttamalla Etelä-Afrikan poliisin ja Mosambikin poliisin yhteisiä, rajat ylittäviä operaatioita (operaatio Rachel).

2. Tätä tarkoitusta varten Euroopan unioni

a) antaa täytäntöönpanevana yksikkönä toimivalle Etelä-Afrikan poliisille tukea polttoaineen, ilmatuen, räjähteiden ja niihin liittyvien tarvikkeiden sekä annospakkausten ja päivärahojen hankintaan,

b) osoittaa kyseiset varat jollekin SAPS:n yksiköiden johtajista (Divisional Commissioner).

2 artikla

Euroopan Unionin jäsenvaltioiden edustustot ja komission edustusto valvovat tarpeen mukaan tämän päätöksen puitteissa toteutettuja yhteisiä, rajat ylittäviä operaatioita.

3 artikla

1. Rahoitusohje 1 artiklassa mainittuja tarkoituksia varten on 200000 euroa.

2. Neuvosto panee merkille, että komissio aikoo tukea tämän päätöksen tavoitteiden saavuttamista ja painopisteiden toteuttamista tarvittaessa asiaa koskevin yhteisön toimenpitein.

4 artikla

Puheenjohtajavaltio, jota avustaa yhteinen ulko- ja turvallisuuspolitiikan korkeana edustajana toimiva pääsihteeri, pitää neuvoston ajan tasalla SAPS:n antamista säännöllisistä raporteista.

5 artikla

Tämä päätös tulee voimaan päivänä, jona se tehdään.

Sen voimassaolo päättyy 18 päivänä joulukuuta 2000.

6 artikla

Tätä päätöstä tarkastellaan uudelleen kuuden kuukauden kuluttua sen tekopäivästä.

7 artikla

Tämä päätös julkaistaan Euroopan yhteisöjen virallisessa lehdessä.

Tehty Brysselissä 17 päivänä joulukuuta 1999.

Neuvoston puolesta

Puheenjohtaja

K. HEMILÄ

(1) EYVL L 9, 15.1.1999, s. 1.